
A helyesírás hatása a magyar anyanyelvű spanyoltanulók kiejtésére: Empirikus vizsgálat

El impacto de la ortografía en la pronunciación española L2 de los estudiantes con L1 húngaro: Un estudio empírico [A helyesírás hatása a magyar anyanyelvű spanyoltanulók kiejtésére: Empirikus vizsgálat]
Kutatásom célja a helyesírás alapú transzfer vizsgálata volt magyar anyanyelvű spanyoltanulók kiejtésében egy 20 fős szóbeli tanulói korpusz alapján. Fő hipotézisem az volt, hogy a helyesírás alapú transzfer olyan grafémák és grafémakapcsolatok esetében fog megjelenni, amelyeknél a graféma-fonéma megfeleltetések nem transzparensek a két nyelv között. Rafat (2011, p. iii) alapján két alhipotézist is felállítottam, amelyek szerint nagyobb a negatív transzfer esélye, ha kisebb a különbség a két nyelv fonémái között; negatív transzfer esetén pedig a hang leggyakoribb anyanyelvi változata fog megjelenni a tanulói köztesnyelvi mintában. A vizsgált grafémák és grafémakapcsolatok a következők: c alsó nyelvállású magánhangzó előtt, c másik mássalhangzó előtt, c középső nyelvállású magánhangzó előtt, g felső nyelvállású magánhangzó előtt, h, ll, v és z. A tanulói köztesnyelvi hangfelvételeket összehasonlítottam spanyol anyanyelvű informánsok azonos mondatokról készített felvételeivel, valamint magyar anyanyelvűek azonos grafémakapcsolatokat tartalmazó felvételeivel (Hualde, 2014). Ezután Praat szoftverrel, spektrogramokon keresztül elemeztem a mintákat, feltártam az eltéréseket és azok lehetséges okát (Boersma & Weenink, 2021). Ezek a helyesírás alapú negatív transzferrel, egy bizonyos földrajzi nyelvváltozat választásával vagy az egyéni különbségek szerepével voltak magyarázhatók. A kutatás eredményeiben a fő hipotézis és a két alhipotézis is beigazolódott: Negatív transzferjelenségeket a h, v, z és a felső nyelvállású magánhangzó előtti g esetében találtam, ahol a graféma-fonéma megfelelések nem teljesen transzparensek a két nyelv között. Ezenkívül a [v] és a [b] hangok között igen csekély a fonetikai eltérés, a h esetében pedig az informánsok a magyarban leggyakoribb gégehangot [h] ejtették.

